Folketing
2003-12-19

Nu ved vi så det. Fordi Socialdemokratiet og regeringen mener, at det er meget vigtigt at behandle indvandrerpigen på 12 år dårligt, give hende andre rettigheder end andre 12-årige piger, så bliver man desværre nødt til også at ramme adoptivbørnene. Så siger ministeren oven i købet, at der er tale om, at det her er et frynseproblem. Jeg synes, ministeren må have brug for at tale med adoptionsforeningerne om det her område. For adoptionsforeningerne handler det her ikke kun om, hvorvidt grænsen skal være 6 eller 4 år. Det handler om det helt principielle, nemlig hvordan de skal forklare afgiverlandene, at vi diskriminerer, at der i Danmark er forskel på hjemmelavede børn og adopterede børn. Adoptionsforeningerne siger jo, at det bliver deres problem, for afgiverlandene kræver, at der er ligebehandling.